Controversiam quæ agitata est inter Basiliensem ecclesiam et monachos Sancti Blasii, nos Gregorius, presbiter cardinalis, et Pontius, Cluniacensis abbas, vice fungentes domini papæ Calexti, per Dei gratiam, sic diffinimus, audita utriusque partis causa. Si alii archiepiscopi vel episcopi regni, qui sunt advocati in abbatiis aliorum episcopatuum jure æcclesiæ suæ ex concessione vel ex tolerantia sedis apostolicæ, electis abbatibus concessionem per virgam fecerint, episcopus quoque Basiliensis abbatibus, qui in æcclesia Beati Blasii preponendi sunt, post electionem hoc ipsum faciat; quod si Romana æcclesia ceteris episcopis concessionem per virgam contradixerit, sic se habeat domnus episcopus Basiliensis, sicut et ceteri archiepiscopi vel episcopi dispositione Romane æcclesiæ se habuerint. De cetero domnus episcopus predictos Sancti Blasii fratres sic tueatur, ut fratrum religio et monasterii possessio per ejus industriam non minoretur, verum etiam in dies augmentetur. Preterea illa antiqua observantia quæ ab episcopis retenta est, et scriptis confirmata, videlicet quod advocatus laicus quem episcopus eis dederit, si tirannidem in possessionibus vel hominibus monasterii exercuerit, ab eodem episcopo amoveatur, et alius bonus subrogetur. Hæc igitur omnia ut rata et illibata permaneant, apostolica auctoritate confirmamus, et sigilli nostri impressione signamus. Actum publice Basileæ, apud Sanctum Albanum, anno ab incarnatione M. C. XX, presidente in sede apostolica Calixto papa II, imperante vero Henrico IIIIº imperatore augusto, astantibus atque collaudantibus domno Roudulfo, Basiliensi episcopo, et domno Rostanno, Sancti Blasii abbate. Testes hujus nostræ accionis fuerunt: domnus Giraldus, Lausonensis episcopus et predicti imperatoris cancellarius, et Wichardus, camerarius; Hugo, constabularius; Petrus, armarius; et Willelmus, prior Sancti Albani, monachi Cluniacenses; canonici quoque Basiliensis: Hesso, prepositus; Heremannus, decanus claustri; Hugo, cantor et alii multi. Monachi etiam Sancti Blasii: Drutmannus, Giraldus, et plures alii. De laicis vero, comes Adelberto, Warnerius, advocatus; Warnerius, vicedominus. De prepositis vero Basiliensis æcclesiæ: Sigenandus, prepositus Sancti Germanni Grandisvallis, et Bucco, prepositus Sancti Urcini. Scriptum per manus domni Adelberti, prioris de cella Sancti Petri Cluniacensis in Silva Nigra, sub die kal. aprilis. Et nunc, Domine mi, providentia vestræ auctoritatis decernat super hanc rem.